Oklahoma er en delstat i den sydlige del af det centrale USA med Oklahoma City som hovedstad og største by. Delstatens areal er på 181.035 km², og den har en befolkning på ca. 3,5 millioner. Delstaten blev den 16. november 1907 oprettet i det, som var Indianerterritoriet, og den blev den 46. delstat, som kom med i unionen.
Med sine små bjergkæder, prærier og østlige skove ligger størstedelen af Oklahoma i regionerne Great Plains og Ozark Highlands. Mange af nutidens indbyggere har tyske, irske og indfødt amerikanske forfædre. Der tales mere end 25 indianersprog i delstaten, et antal som overgår alle andre delstater. I dag findes der flere hovedkvarterer for indianerstammer i denne delstat end i nogen anden.
Oklahoma har en stor produktion af naturgas, olie og mad. Den har betydelig industri inden for luftfart, energi, telekommunikation og bioteknologi og er en af de stater i USA med størst økonomisk vækst i disse år. ("Læs mere..")
